Angulo promou l’adhesió d’Alacant al Fons Valencià | L'Informador
Angulo promou l’adhesió d’Alacant al Fons Valencià
Publicat a 23 d'octubre de 2016 el 7:00. Escrit per Juan Antonio Cloquell
La regidora de Cooperació de l’Ajuntament d’Alacant, Julia Angulo, s’ha reunit este matí amb la Presidenta del Fons Valencià per la Solidaritat
Xelo Angulo, regidora de Benestar Social de Xàtiva i Presidenta del Fons Valencià per la Solidaritat, s’ha reunit este matí amb la Regidora de Cooperació, Acció Social, Participació Ciutadana i Vivenda de l’Ajuntament d’Alacant, Julia Angulo Girón, amb l’objectiu de presentar-li l’entitat i el seu treball, així com proposar-li l’adhesió de la ciutat al Fons.
L’entrevista s’emmarca dins del treball que els membres de la Junta Executiva del Fons estan realitzant per tal d’incrementar el nombre de membres de l’associació, de donar a conèixer el Fons i d’explicar la necessitat de convertir la cooperació internacional al desenvolupament en política pública de les corporacions municipals valencianes.
A l’entrevista, la regidora ha expressat el seu interès pel treball desenvolupat pel Fons Valencià en els darrers anys, especialment en els projectes de caràcter municipal i d’enfortiment dels governs locals.
La presidenta del Fons ha entregat a la màxima responsable de les polítiques de cooperació de la ciutat d’Alacant un dossier informatiu sobre els projectes que ha impulsat l’entitat en els darrers anys, i ha traslladat l’ importància dels processos que des del Fons i a l’àmbit municipal s’han realitzat amb projectes com la creació i posada en marxa de la “Carrera administrativa” i els “Consells Plurals” a El Salvador; el projecte “Aigua i Governança” a Equador; o les assistències tècniques que s’han prestat a ajuntaments, mancomunitats o organitzacions civils, contraparts del Fons Valencià, a Bolívia, El Salvador i Equador, a través del programa “Experts Municipals Voluntaris”.
Julia Angulo ha traslladat als representants del Fons que el nou govern d’Alacant ha incorporat la cooperació internacional al desenvolupament com a part de la seua política i acció municipal, i ha manifestat la voluntat de presentar l’adhesió de la ciutat com a membre del Fons Valencià per la Solidaritat.
Xelo Angulo ha valorat molt positivament la reunió amb la Regidora, ja que per una banda es tracta de la primera vegada, des de la creació de Fons en 1992, que una Regidora d’Alacant visita l’oficina del Fons Valencià i s’entrevista amb els seus representants, i per altre costat la Presidenta del Fons ha rebut el compromís de la regidora de Cooperació d’Alacant de treballar per l’adhesió del seu ajuntament al Fons.